  Майя Бывальцева Удмуртиысь ньыль ёросын 60 процентлэсь уноез улӥсьёс коронавирус инфекцилэсь прививка пуктӥзы ни. 6-тӥ гудырикошконэ элькунысь муниципал кылдытэтъёслэн тӧроосынызы кенешонын со сярысь кивалтэтлэн тӧроезлэн воштӥсез Эльвира Пинчук вераз. Туннэ ваньзылэсь азьпалан мынэ Дэбес ёрос, отын вакцинаци улэ шедисьёс пӧлысь 78,8 процентэз улӥсьёс прививка пуктӥзы. Красногорск ёросын – 65, 6 процентэз, Сьӧлта ёросын – 63 процентэз, Кияса ёросын – 62,8 процентэз. Дэбес ёрослэн тӧроез Андрей Иванов верамъя, муниципал кылдытэтын вакцинацилэн пайдалыкез сярысь бадӟым валэктон уж мынэ – мерлыко вотэсъёс, ёрос газет пыр, ужрадъёс ортчытон дыръя. Тулыспалысен ёросысь гурт поселениосы, предприятиосы но огазеяськонъёсы мобильной бригада пота. Ёрос эмъюртлэн поликлинкаяз прививка котькуд нунал пуктыны луэ, озьы ик кӧснуналэ но. Кыдёкысь гуртъёсы ветлыны калыклы мерлыко юрттэт сётонъя центрлэсь машиназэ кутӥськом. Прививкаос пуктылонэз радъян понна фельдшеръёс но эмсузэръёс ватсаса дышетонэз ортчизы Андрей Иванов, Дэбес ёрослэн тӧроезКуд-ог ёросъёсын, кытын вакцинаци элькунын сярысь калленгес мынэ, берло кык арня ӵоже черламъёслэн лыдзы йылыса мынэ. Элькунъя вакцинаци улэ шедись муртъёс пӧлысь шорлыдын 43,8 процентэз прививка пуктӥзы ни. Нырысетӥ люкетсэ 312 сюрс 496 адями басьтӥз, кыкетӥзэ – 224 сюрс 242 адями. Коронавирусэн черламъёслэн лыдзы Удмуртиысь нуналмысь йылэ. Та дыре ковидэн висисьёслы 2 сюрс 91 койка дасямын – Ижысь 2 но 6 номеро кар эмъяськонниосын, паласькись висёнъёсъя элькун эмъюртын, нылпиослы элькун эмъюртын, 5 номеро нылпи ваён юртын, Дэриысь, Можгаысь, Воткаысь ёрос эмъяськонниосын, Глазкарысь ёроскуспо эмъяськнниын но Сарапулысь кар эмъяськонниын. Жаляса верано, койкаослэсь тырмемзэс лыдэ басьтыса, 7-тӥ гудырикошконлы ми эшшо 200 койка дасяськомы Ижысь 8 номеро кар эмъяськонниын. Со сяна, та арня пумозь ми тыосты шокатӥсь 18 аппаратъёс басьтомы Эльвира Пинчук, Удмуртиысь кивалтэтлэн тӧроезлэн воштӥсезТодэ вайытом, 6-тӥ гудырикошконлы Удмуртиын коронавирусэн черлан 195 выль учыръёсты пусйизы.  Тегъёс: Ижкар Дэбес Удмуртия коронавирус прививка ЭльвираПинчук  